Nacio Herb Brown

Nacio Herb Brown, oik. Ignacio Herbert Brown (22. helmikuuta 1896 – 28. syyskuuta 1964) oli yhdysvaltalainen säveltäjä. Hän osallistui Arthur Freedin kanssa ensimmäisen kokopitkän elokuvamusikaalin Broadwayn sävel musiikkiraidan tekemiseen. Hänen tunnetuimpia kappaleitaan ovat ”All I Do Is Dream of You” vuoden 1934 elokuvasta Kaunis Sadie sekä vuonna 1929 sävelletty ”Singin’ in the Rain”, jonka Gene Kelly lauloi vuoden 1952 elokuvassa Laulavat sadepisarat.

 Elämä ja ura 
 Alkuvuodet 
Ignacio Herbert Brown syntyi 22. helmikuuta 1896 Demingissä, New Mexicon osavaltiossa Yhdysvalloissa. Hänen isänsä työskenteli kaupungissa šeriffinä. Brown varttui Los Angelesissa, jonne perhe muutti vuonna 1902, ja oppi jo nuorella iällä soittamaan pianoa. Hän kävi Los Angelesissa musiikkipainotteista high schoolia ja opiskeli Kalifornian yliopistossa. Yliopiston jälkeen hän soitti vuoden ajan pianoa vaudeville-esiintyjä Alice Dollin taustalla. Sen jälkeen hän perusti vaatturiyrityksen, joka teki mittatilauspukuja erityisesti mykkäelokuvien näyttelijöille. Myöhemmin hän työskenteli menestyksekkäästi kiinteistövälittäjänä Beverly Hillsissä. Uransa säveltäjänä Brown aloitti 1920-luvun alussa. Hän oli yksi ensimmäisistä yksinomaan elokuvamusiikkiin keskittyneistä musiikintekijöistä.

 Elokuvamusiikkiuran alku 
Ensimmäinen Brownin menestynyt sävellys oli vuoden 1920 kappale ”Coral Sea”. Seuraavana vuonna hän löysi pitkäaikaiseksi yhteistyökumppanikseen sanoittaja Arthur Freedin, jonka ensimmäinen kappale Brownin kanssa oli nimeltään ”When Buddha Smiles”. Hittejä syntyi kuitenkin alussa harvakseltaan.

Menestyksekkääksi vuodeksi Brownin uralla osoittautui 1929. Tuolloin elokuvatuotantoyhtiö Metro-Goldwyn-Mayerin tuotantopäällikkö Irving Thalberg kutsui hänet säveltämään musiikkia yhtiön ensimmäiseen äänielokuvaan Broadwayn sävel (engl. Broadway Melody of 1929). Elokuva voitti parhaan elokuvan Oscarin, ja siinä esiintyneistä Brownin ja Freedin kappaleista ”You Were Meant for Me”, ”The Wedding of the Painted Doll” ja ”Broadway Melody” tuli hittejä. Elokuvaa pidetään ensimmäisenä varsinaisena elokuvamusikaalina. Saman vuoden MGM-elokuvassa Hollywood revue 1930 esitettiin Brownin ja Freedin kappaleet ”Singin’ in the Rain” ja ”You Were Meant for Me”. Kappaleiden suosio sai tuotantoyhtiön palkkaamaan Brownin vakituiseksi säveltäjäksi.

Brown oli 1930-luvulla tuottelias ja useista hänen elokuvasävellyksistään tuli suosittuja. Brownin menestyneimpiin kappaleihin kuuluvat muun muassa ”Singin’ in the Rain” (elokuvasta Hollywood Revue, 1929), ”Temptation” (elokuvasta Kevään sävel, 1933), ”All I Do Is Dream of You” (elokuvasta Kaunis Sadie, 1934), ”You Are My Lucky Star” (elokuvasta Rakkauden sävel, 1935) ja ”Good Morning” (1939). Brown sävelsi uransa ainoan Broadway-musikaalin Take a Chance vuonna 1932.

1930-luvun lopulla Freed ryhtyi päätoimiseksi elokuvatuottajaksi. Brown teki musiikkia eri sanoittajien kanssa, mukaan lukien Gus Kahn (”You Stepped Out of a Dream”, 1941), Earl K. Brent (”Love Is Where You Find It”, 1948), Buddy DeSylva, Leo Robin ja Gordon Clifford. Brown vetäytyi musiikin tekemisestä vuonna 1943 ja muutti Meksikoon, mutta palasi Hollywoodiin viisi vuotta myöhemmin.

 Laulavat sadepisarat ja loppuvuodet 
Vuonna 1952 ilmestyi Arthur Freedin tuottama elokuva Laulavat sadepisarat (engl. Singin’ in the Rain), jonka pääosaa esitti Gene Kelly ja johon Brown teki musiikin yhdessä vanhan yhteistyökumppaninsa Freedin kanssa. Elokuva oli ehdokkaana parhaan musiikin Oscar-palkinnon saajaksi ja sitä pidetään yhtenä Hollywoodin parhaista musikaalielokuvista. Erityisen tunnettu on elokuvan kohtaus, jossa Kelly laulaa Brownin ja Freedin kirjoittamaa nimikappaletta sateessa tanssien. Elokuvassa esitettiin vain yksi Brownin uusi sävellys, ”Make ’Em Laugh”, joka jäi Brownin ja Freedin viimeiseksi yhteiseksi kappaleeksi.

Brown jatkoi musiikin säveltämistä 1960-luvulle asti. Vuonna 1961 lauluduo The Everly Brothers nauhoitti uusintaversion Brownin ja Freedin kappaleesta ”Temptation”. Nauhoitusta myytiin yli miljoona kappaletta.

Brown kuoli 28. syyskuuta 1964 San Franciscossa. Hänet valittiin Songwriters Hall of Fameen vuonna 1970.

 Luettelo elokuvista 
Tähän on lueteltu elokuvat, joihin Brown teki uransa aikana musiikkia.Elokuvien suomenkieliset nimet on otettu Elonet-sivustolta. Viitattu 23.2.2012.

 Vuosi  Nimi  Alkukielinen nimi 1929  Broadwayn sävel  The Broadway Melody 1929  Etelämeren laulu  The Pagan 1929  Hollywood revue 1930  Hollywood Revue 1929  Marianne  Marianne 1929   The Show of Shows 1929  Viidakon tytär  Untamed 1930  Jazz-morsian  Good News 1930   Lord Byron of Broadway 1930  Montana  Montana Moon 1931  Hääkellot  Whoopee! 1921 (mykkäelokuvan mukaan) 1932   One Heavenly Night 1933  Häkkilintuja  Stage Mother 1933  Kevään sävel  Going Hollywood 1933  Miesten metsästäjä  Hold Your Man 1933  Nainen käskee  A Woman Commands 1933  Niilin rannalla  The Barbarian 1933  Peggyn miljoonat  Peg o’ My Heart 1933   Should Ladies Behave? 1933  Suurkaupungin tytär  Dancing Lady 1934   Hideout 1934  Kaunis Sadie  Sadie McKee 1934   Student Tour 1934  Suuri nauruparaati  Hollywood Party 1935  Ilta oopperassa  A Night at the Opera 1935  Matkalla Singaporeen  China Seas 1935  Rakkauden sävel  Broadway Melody of 1936 1936  Katupoikia  The Devil Is a Sissy 1936  Pettävän varjon seuraaja  After the Thin Man 1936  San Franciscon maanjäristys  San Francisco 1937  Broadway Melody 1938  Broadway Melody of 1938 1937  Ei meillä pelätä  Thoroughbreds Don’t Cry 1939  Karnevaali  Ice Follies of 1939 1939  Me hurmurit  Babes in Arms

 Vuosi  Nimi  Alkukielinen nimi 1939  Pettävän varjon uudet seikkailut  Another Thin Man 1940  Andy Hardy ja viattomuus  Andy Hardy Meets Debutante 1940   Hullabaloo 1940   Two Girls on Broadway 1940  Urhea pikku Nellie  Little Nellie Kelly 1941  Revyytyttö  Ziegfeld Girl 1942   Born to Sing 1943  Iloinen hotelli  Wintertime 1943  Sotilasheila  Thousands Cheer 1943  Tässä tulen minä!  Presenting Lily Mars 1943   Swing Fever 1944   Hi Beautiful 1944  3 sydäntä epätahdissa  Two Girls and a Sailor 1944   Night Club Girl 1944  Onnelliset vuodet  This Happy Breed 1944  Tyttö ja kosija  Meet Me in Saint Louis 1944  Yökerhon prinsessa  Greenwich Village 1945   Eadie Was a Lady 1946  Meksikon taivaan alla  Holiday in Mexico 1948  Kuin luotu minulle  You Were Meant for Me 1948  Naisten rosvo  The Kissing Bandit 1948  Tapaamme illalla  A Date with Judy 1948  Vihreä laguuni  On an Island with You 1949  Houkutus  The Bribe 1949  Kiinnitys elämään  A Woman’s Secret 1949  Malaya  Malaya 1950  Etelämeren laulu  Pagan Love Song 1950  Kolme pientä sanaa  Three Little Words 1952  Laulavat sadepisarat  Singin’ in the Rain 1952  Laulu sydämessäni  With a Song in My Heart 1953   The Affairs of Dobie Gillis 1959  Laulu viidestä pennistä  The Five Pennies 1959  Rooman seitsemän kukkulaa  The Seven Hills of Rome

 Lähteet 

Luokka:Vuonna 1896 syntyneet
Luokka:Vuonna 1964 kuolleet
Luokka:Yhdysvaltalaiset elokuvasäveltäjät
Luokka:Songwriters Hall of Fame
Luokka:78.366 Elokuvamusiikki